Moenie die kolfblad blameer nie, Proteas!Dean Elgar. Foto: AP Photo/Schalk van Zuydam Die laaste nege paaltjies binne 53 lopies het die ou vet tannie uit volle bors aan die sing gesit en gesorg dat Indië die derde kriekettoets Saterdag op die Wanderers met 63 lopies wen. En dit het niks te doen gehad met die kolfblad nie. En ook nie eens met die boulwerk wat die hele tyd goed maar nie onspeelbaar was nie. Dean Elgar, wat Vrydagaand pimpel en pers geboul is en ook ŉ kopskandering moes ondergaan het oor die bal wat hom teen die kop getref het, het geveg en gestry. Hy was uiteindelik onoorwonne op 86 waaraan hy 240 balle en 356 minute gekolf het. Dit was die tweede keer dat hy as aanvangskolwer nie uit nie was – slegs die sesde speler in toetsgeskiedenis wat dit vermag het. Waar hy aan natuurlike talent tekort skiet, het Elgar met moed en konsentrasie voor vergoed. Elgar het saam met Hashim Amla die tweede paaltjie vir 119 lopies verkoop. Dit het Proteas op koers na ŉ onwaarskynlike oorwinning geplaas nadat die doemprofete Vrydag beweer het die kolfblad was te gevaarlik. Hierdie twee was in totale beheer nadat hulle die aanvanklike vuur geblus het. Maar toe loop Amla. Paaltjies wegsmyt soos die Proteas daarná sien ŉ mens selde. Die tweede mislukking van twee van hul grootste name, AB de Villiers (6) en Faf du Plessis (2), in die wedstryd en die voortgesette gesukkel van Quinton de Kock – wat die tweede keer in die reeks met die eerste bal uitgehaal is – het die besoekers, wat platgeslaan gelyk het, laat moed skep. Die Proteas het Saterdag op 17/1 kom voortkolf. Elgar en Amla het die telling tot 124/2 geneem, en toe het die ineenstorting begin. Op 160/8 was die koeël al lankal deur die kerk. Mohammed Shami was die groot verwoester naas die ingesteldheid van die kolwers, en het 5/28 geneem. Dit is slegs Indië se derde oorwinning in Suid-Afrika en hul tweede op die Wanderers. Telkaart: http://www.espncricinfo.com/series/18065/scorecard/1122278/south-africa-vs-india-3rd-test-ind-in-sa-2017-18